stanford-oval/wikipedia huggingface dataset:
מבצע אייל שחור
רקע > הכנות טכניות

מטוסי הוולקן נבחרו על פי המנועים שלהם; רק אלו עם מנועי בריסטול אולימפוס 301 נחשבו מתאימים. נבחרו שישה מטוסים: שניים מכל טייסת 44, 50 ו-101. נבחרו חמישה צוותים, אחד מטייסת 44, אחד מ-101, שניים מטייסת 50 ואחד מטייסת 9 שפורקה לאחרונה. לכל צוות וולקן צורף קצין מגף ההסבות שהדריך את צוותי מתדלקי הוויקטור. קצינים אלו היו חלק מצוות הוולקן במשימה עצמה, ישבו בכיסא טייס המשנה ותפעלו את התדלוק האווירי. בתום התדלוק האחרון, עבר הקצין לכיסא הרזרבי וטייס המשנה שב למקומו.
אחת המשימות המאתגרות ביותר הייתה השמשה והתקנה מחדש של מערכת התדלוק האווירי שנחסמה במכוון קודם לכן. הדבר כלל החלפת שסתומי אל-חזור 4 אינץ' (100 מ"מ). עשרים שסתומים אותרו במחסנים בבסיס סטאפורד. בחמשת המטוסים הותקנה מערכת הניווט של "דלקו" (אנ'). פודי לוחמה אלקטרונית הוסרו ממטוסי קרב בלקברן בוקניר (אנ') מבסיס הנינגטון והותאמו לכנפי הוולקנים על פיילונים (אנ') מאולתרים, בנקודות תליה שיועדו במקור לטילי GAM-87 סקייבולט (אנ'). גחון המטוסים נצבע בגוון אפור ים כהה.
הוולקנים היו מסוגלים לשאת חימוש קונבנציונלי, אך הדבר לא נעשה זמן רב. כדי לשאת עשרים ואחת פצצות נדרשו שלושה מנשאים, שבכל אחד מהם שבע פצצות. השחרור בוצע מעמדת הנווט מפאנל way-90 השולט בחיבורי החשמל לכל פצצה, אך באף אחד מהוולקנים לא היו מנשאי הפצצות או מערכת ה-way-90. בחיפוש באזורי הגרוטאות בוודינגטון ובסקמפטון אותרו פאנלים WAY-90, ואלה הותאמו ונבדקו. איתור מנשאי הפצצות היה קשה יותר ונדרשו לפחות תשעה. מישהו נזכר שחלק מהם נמכרו לחצר גרוטאות בעיר ניוארק און-טרנט, והם נאספו משם. גם איתור הפצצות היה קשה ורק 167 מהן נמצאו. חלקן היו עם תרמילים יצוקים ולא כאלו שעובדו במחרטות. הדבר היה בעייתי מכיוון שהם נטו להישבר בקלות יחסית בעוד שמשימה זו דרשה פצצות חודרות קרקע.
רקע > הכשרות ופריסה

בין ה-14 ל-17 באפריל בוצעה הכשרת צוותים בהפצצות קונבנציונליות ובתדלוק בטיסה. בקרי תעבורה אווירית צבאית ממרכז הבקרה בלונדון במערב דריטון, מידלסקס, שלחו את מפציצי הוולקן ומתדלקי ויקטור כ-250 מיילים מערבית לחופי קורנוול בבריטניה, שם הושלמה הכשרת התדלוק האווירי שלהם. כל האימון בוצע בלילה.
שני הוולקנים הראשונים, בפיקודם של מפקד הטייסת ג'ון ריב, ולפטננט טיסה מרטין ווית'רס, עזבו את וודינגטון ב-0900Z ב-29 באפריל והגיעו לאסנשן בשעה 1800Z לאחר תשע שעות במהלכן תודלקו פעמיים על ידי מטוסי ויקטור. לאחר מכן הגיעו לשם עוד שני מטוסים, אחד בפיקודו של מפקד הטייסת אלסטיר מונטגומרי שהגיע ב-14 במאי, והשני בפיקודו של ניל מקדוגל, ב-27 במאי. המטוס ביצע ניסויים עם טיל נגד מכ"ם "מרטל" (אנ') לפני שצויד בטילי שרייק נגד מכ"ם.
המבצעים > אייל שחור 2

במהלך הלילה שבין 3 ו-4 במאי בוצעה משימת תקיפה דומה לתקיפה הקודמת, על ידי וולקן שהטיס מפקד הטייסת ג'ון ריב וצוותו מטייסת 50. הגישה לפורט סטנלי לאורך 200 מייל ימי האחרונים (370 ק"מ; 230 מייל) נעשתה בגובה נמוך, ולאחריה התבצעה נסיקה לגובה של 16,000 רגל (4,900 מ') לצורך ביצוע ההפצצה עצמה. זאת, כדי להימנע מירי נ"מ ארגנטינאי שהיה כעת בדריכות גבוהה, ובמיוחד מחשש מטילי הנ"מ מדגם רולנד. כתוצאה מכך אף פצצה לא פגעה במסלול. תוצאות ההפצצה לא היו ידועות במשך מספר ימים שכן תנאי מזג האוויר מנעו גיחות צילום. מקורות ארגנטינאים אישרו שהיו פגיעות בסמוך לקצה המערבי של המסלול, מהן נפצעו שני חיילים. המכתש בקצה המערבי של המסלול מנע מהארגנטינאים להשמישו לנחיתת מטוסי קרב, אך עם זאת המסלול נותר בשימוש עבור מטוסי לוקהיד C-130 הרקולס ומטוסי תובלה קטנים, דבר שאפשר לארגנטינאים להטיס אספקה קריטית ולפנות פצועים.
המבצעים > אייל שחור 3

לאחר מבצע אייל שחור 2 הייתה הפסקה בתקיפות מטוסי הוולקן, שכן מטוסי הוויקטור נדרשו לסיוע במשימת לוחמה נגד צוללות שביצעו מטוסי נמרוד; כל גיחת נמרוד להגנת כוח המשימה הימי דרשה 18 גיחות של מטוסי תדלוק. שני הוולקנים חזרו לבריטניה ב-7 במאי, אך הוחזרו לאסנשן ב-14 וב-15 במאי כדי לבצע את המבצע הבא בסדרה. וולקן נוסף שהגיע מוודינגטון ב־14 במאי היה מטוס העתודה למשימה. הביצוע תוכנן ל-16 במאי, אך בשל מזג אוויר גרוע לא ניתן היה לבצע את המשימה ושני מטוסי הוולקן שבו לוודינגטון ב-20 וב-23 במאי.
המבצעים > אייל שחור 4

במשימת אייל שחור 4 תוכנן לעשות שימוש לראשונה בטילי AGM-45 שרייק נגד מכ"ם מתוצרת ארצות הברית. הטילים הותקנו על מטוסי הוולקן באמצעות פיילונים מאולתרים. טילים אלו לא שוגרו מעולם ממטוסי וולקן, אך התאמתם למטוס והניסויים הושלמו תוך עשרה ימים בלבד. וולקן מצויד בטילי שרייק נשא מכלי דלק נוספים בתא הפצצות שלו וכך יכול היה לשאת 16,000 פאונד (7,300 ק"ג) נוספים של דלק. טווח הפעולה של הוולקן גדל, כך שנדרשו פחות תדלוקים בטיסה לפוקלנד ומספרם ירד לארבעה.
המטוס המוביל היה וולקן שהוטס על ידי מפקד טייסת 50, ניל מקדוגל וצוותו שהגיעו לאסנשן ב-27 במאי. מטוס העתודה הוטס על ידי מונטגומרי. המשימה נקבעה ל-28 במאי, אך לאחר טיסה של כחמש שעות בוטלה המשימה בשל תקלה שהתגלתה באחד ממטוסי התדלוק בצינור התדלוק.
המבצעים > אייל שחור 5

אייל שחור 5 הוטס על ידי מקדוגל, כשמונטגומרי שב להטיס את מטוס העתודה. הפעולה תואמה עם תקיפת האי במטוסי ההרייר כדי ל"העיר" את המכ"ם לצורך שיגור הטילים אליו. המטרה הייתה מכ"ם לטווח ארוך של ווסטינגהאוז שנפרס על ידי חיל האוויר הארגנטינאי באפריל כדי לשמור על המרחב האווירי סביב איי פוקלנד. ההתרעה ממכ"ם זה אפשרה להגנה הארגנטינאית להסתיר משגרי אקסוסט ניידים. המכ"ם סייע גם למטוסי ההרקולס הארגנטינאים בהתרעה לנחיתות בסטנלי. בשעה 0845Z שיגר מטוס הוולקן שני טילי שרייק אל מכשירי המכ"ם. הראשון פגע ליד המטרה, במרחק 9 עד 14 מ' ממנה, וגרם לה נזק קל. עם זאת, המכ"ם לא הושבת. הטיל השני פגע אף רחוק יותר.
המבצעים > אייל שחור 6

משימת אייל שחור 6 בוצעה ב-3 ביוני על ידי מקדוגל, שהוולקן שלו היה חמוש בארבעה טילי שריק במקום שניים. מקדוגל סייר מעל היעד 40 דקות אך המכ"ם, מדגם וסטינגהאוס AN/TPS-43, לא הופעל. לבסוף שיגר הצוות שיגר שניים מתוך ארבעת הטילים, השמיד את מכ"ם בקרת האש סקייגארד של גדוד הנ"מ הארגנטינאי והרג ארבעה מפעילי מכ"ם.
בטיסתו חזרה נאלץ מקדוגל לטוס לריו דה ז'ניירו לאחר שצינור התדלוק נשבר ודלק שטף את חלונות תא הטייס. אחד משני הטילים שנשא שוגר לאוקיינוס כדי להפחית את הגרר, אך השני נשאר תקוע על הפיילון ולא ניתן היה לשחררו. מסמכים רגישים המכילים מידע מסווג הושלכו לים וכן שודר אות המצוקה "מיידיי". שני מטוסי F-5E ברזילאים שהוזנקו משדה התעופה סנטה קרוז יירטו את הוולקן. המטוס אושר לנחיתה בנמל התעופה הבינלאומי ריו דה ז'ניירו-גאליאו כשבמכליו נותרו פחות מ-2,000 פאונד (910 ק"ג) דלק, לא מספיק אפילו לביצוע הקפה. המטוס נחת על המסלול בכיוון ההפוך לכיוון הנחיתה.
הדבר היה לאירוע בינלאומי מביך, מכיוון שחשף כי ארצות הברית סיפקה לבריטים טילי שרייק. דיפלומטים בריטים ניהלו משא ומתן לשחרור הוולקן וצוותו, שהיו במעצר נוח בבסיס חיל האוויר גליאו. ב-4 ביוני הושגה עסקה במסגרתה ישוחרר הצוות תמורת חלקי חילוף למסוקי וסטלנד לינקס (אנ'). ארגנטינה הפעילה לחץ על ברזיל הייתה בלחץ מארגנטינה, וארצות הברית הסכימה להתערב כדי לשמור על סודות טיל השרייק. הצוות והמטוס הורשו לטוס לאסנשן רק ב-10 ביוני, שם הותקן צינור תדלוק חדש, והמטוס טס חזרה לבריטניה ב-13 ביוני. טיל השרייק נותר בברזיל.
המבצעים > אייל שחור 7

המשימה האחרונה, אייל שחור 7, יצאה ב-12 ביוני עם ווית'רס, וצוות זהה לאייל שחור 1. הפעם הייתה המשימה פגיעה בעמדות ומתקנים של הכוח הארגנטינאי סביב שדה התעופה ולא המסלול עצמו. המרעומים תוכננו בטעות להתפוצץ עם הפגיעה; סוף המלחמה כבר נראה באופק והכוונה הייתה להפעיל את המרעומים כך שהפצצות תתפוצצנה באוויר מעל המסלול, וכך תפגענה במטוסים ובמאגרים מבלי לפגוע במסלול עצמו שבקרוב יידרש למטוסי המקדונל דאגלס F-4 פנטום הבריטים. בפועל, כל 21 הפצצות החמיצו את יעדיהן. כוחות היבשה הארגנטינאים נכנעו כעבור יומיים.
ההשפעה

האפקטיביות של מבצעי "בלאק באק" נותרה שנויה במחלוקת וכמה מקורות מתארים אותה כ"מינימלית". מסלול ההמראה המשיך לשמש את מטוסי התובלה הארגנטינאים עד סוף המלחמה, אם כי לאחר 1 במאי סיפקו רק 70 טונות ו-340 חיילים, וטיסות הבוקר הופסקו לאחר 4 במאי, כאשר תקיפות "בלאק באק" התרחשו בשעות הבוקר המוקדמות. וודוורד הצהיר כי הוא ציפה לכך שטיסות ההרקולס ימשיכו אחרי התקיפות, אך "לא היה אכפת לו יותר מדי מכך" שכן, בניגוד למטוסי קרב הן לא היוו איום ישיר על חיל הים. הבריטים היו מודעים לכך שטיסות הרקולס המשיכו משדה התעופה וניסו להפסיקן, דבר שהוביל להפלת C-130 ב-1 ביוני.
קומנדר נייג'ל וורד, שפיקד על טייסת 801 של מטוסי ההרייר, היה ביקורתי יותר כלפי המבצעים. להערכתו, כמות הדלק שנצרכה רק ב"בלאק באק 1" להטלת 21 פצצות, הייתה 1,800,000 ליטר (בעלות של 3.3 מיליון ליש"ט), כמות שהייתה יכולה להספיק ל-7,785 גיחות של מטוסי הרייר, שהיו יכולים להטיל במהלכן 2,357 פצצות.
מקורות ארגנטינאים אישרו טענות כי בגלל "בלאק באק" הועברו מטוסי מיראז' 3 מהאיים להגנה על היבשת. עם זאת, הרתעה זו אבדה כאשר גורמים בריטיים הבהירו כי לא יהיו תקיפות בבסיסי אוויר בארגנטינה.
תכנון ההפצצה התווה יעף בזווית 35 מעלות על פני המסלול, זאת במטרה להפיל לפחות פצצה אחת על המסלול ואולי שתיים. המטרה העיקרית הייתה מניעת שימוש במסלול על ידי מטוסי סילון; מבחינה זו המשימה הצליחה כיוון שתיקון המסלול בוטל ובעקבותיו היו מספר כמעט-תאונות. העובדה שהבריטים הצליחו לחדור דרך ההגנה האווירית הארגנטינאית ולתקוף את שדה התעופה מנעה שימוש במטוסי סילון במסלול של פורט סטנלי מכיוון שהארגנטינאים לא רצו להסתכן בהצבת מטוסים והתשתית הדרושה להפעלתם באיים זאת ללא קשר למבצעיות המסלול. מניעת שימוש במסלול על ידי מטוסי סילון הייתה חיונית בעיני האדמירל וודוורד להפחתת האיום של תקיפה אווירית על נושאות המטוסים הבריטיות. החל מ-1 במאי תקף הצי המלכותי את פורט סטנלי בהפצצות אוויריות על ידי מטוסי הרייר והפצצות מהים, במטרה לעכב את מאמצי התיקון הארגנטינאים. הארגנטינאים כיסו את המסלול בעפר במהלך היום, וגרמו להטעיית המודיעין הבריטי לגבי סטטוס התיקון והצלחת ההפצצות.
הנדלי פייג' HP-80 ויקטור K2
מס' זנב 445 עם תא פצצות פתוח בבריטניה
וולקן XM607, המטוס שביצע את מבצע אייל שחור 1
תוכנית התדלוקים למשימה. הוולקן המוביל תודלק שבע פעמים במסע הלוך ופעם בחזור.
מספר זנב XM597 ועליו סימון לשתי הפצצות ודגל ברזיל (שם עוכב)
ה'תשפ"ד

ה'תשפ"ד (5,784) ובקיצור תשפ"ד – היא שנה עברית  אשר החלה ביום א' בתשרי, אור ל-16 בספטמבר 2023, והסתיימה ביום כ"ט באלול, 2 באוקטובר 2024.
המולד של תשרי חל ביום שישי, 11 שעות ו-882 חלקים. לפיכך זו שנה מסוג זחג. היא מעוברת, ואורכה 383 ימים.
זו שנה שנייה לשמיטה, ושנת 8 במחזור העיבור ה-305. תקופת ניסן שבשנה זו היא תחילת שנת 16 (סימנה יויאז) במחזור השמש ה-207.
שנה זו היא שנת 1,955 לחורבן הבית, ושנת 2,335 לשטרות.
מדינת ישראל חגגה ביום העצמאות ה'תשפ"ד 76 שנות עצמאות.
אירועים

כ"ב בתשרי – התחילה מלחמת חרבות ברזל בטבח שבעה באוקטובר.
כ"ג בתשרי – נפתחה החזית הצפונית במלחמת חרבות ברזל.
כ"ח בתשרי – החל פינוי צפון רצועת עזה במלחמת חרבות ברזל.
ה' בחשוון – שתי ישראליות בעלות אזרחות אמריקאית, אשר נחטפו לתוך רצועת עזה במהלך מתקפת הפתע, היו הראשונות מבין החטופים ששוחררו משבי חמאס.
י"א בחשוון – החלה הלחימה הקרקעית ברצועת עזה במסגרת מלחמת חרבות ברזל.
ט"ו בחשוון – מבצע ראשית האור שבו חולצה חיילת מרצועת עזה
י"א בכסלו – י"ח בכסלו – עסקת שחרור החטופים ישראל–חמאס
ג' בטבת – הריגת שלושת החטופים הישראלים בשג'אעייה בשוגג, על ידי כוחות צה"ל
כ"א בטבת – חוסל סאלח אל-עארורי, סגן ראש הלשכה המדינית של חמאס, בתקיפת מל"ט ישראלי בביירות
ג' באדר א' – מבצע יד זהב שבו חולצו שני אזרחים מרצועת עזה
י"ח באדר א' – הבחירות לרשויות המקומיות בישראל
כ"ב באדר ב' – ההתנקשות במוחמד רזא זאהדי במסגרת תקיפת הקונסוליה האיראנית בדמשק המיוחסת לישראל
ו' בניסן – מתקפת טילים וכטב"מים איראנית על ישראל, (התרחשה ב-13 באפריל בערב, ליל ו' בניסן).
י"א בניסן – התקיפה הישראלית באיראן
ב' בסיון – מבצע ארנון שבו חולצו ארבעה אזרחים מרצועת עזה
י"ד בתמוז – מבצע יד ארוכה שבו תקפה ישראל יעדים הקשורים לחות'ים בעיר הנמל אל-חודיידה שבתימן.
כ"א בתמוז – פגיעת הרקטה במג'דל שמס והירצחם של 12 נערים ונערות בגילאי 10–16
כ"ד בתמוז – ההתנקשות בפואד שוכר שבוצעה על ידי ישראל בביירות שבלבנון
כ"ה בתמוז – ההתנקשות באסמאעיל הנייה בטהרן שבאיראן
כ"ג באב – חילוץ פרחאן קאדי מרפיח
כ"ה באב – רצח ששת החטופים ברפיח
ד' באלול  – החל מבצע מחנות קיץ במסגרת זירת יהודה ושומרון במלחמת חרבות ברזל
י"ד באלול וט"ו באלול – התפוצצות זימוניות חזבאללה
ט"ז באלול – החל מבצע חיצי הצפון שבו חיל האוויר תקף אמצעי לחימה רבים בלבנון והתנקש בבכירים רבים בחזבאללה, בראשם אבראהים עקיל.
כ"ד באלול – חיסול חסן נסראללה, עלי כרכי, בכירים נוספים בחזבאללה ועבאס נילפורושאן, במבצע סדר חדש
כ"ט באלול – פיגוע הירי ביפו שבו נרצחו שבעה בני אדם
כ"ט באלול – מתקפת טילים איראנית על ישראל, (התרחשה ב-1 באוקטובר בערב, ליל כ"ט באלול).
נפטרו

חללי מתקפת הטרור על ישראל בכ"ב בתשרי:
יהונתן שטיינברג – מפקד חטיבת הנח"ל. נהרג בקרב בהתקלות מול מחבלים פלסטינים במהלך קרב כרם שלום. (נולד בה'תשמ"א)
אופיר ליבשטיין – ראש המועצה האזורית שער הנגב נרצח בחילופי אש עם מחבלים במהלך הטבח בכפר עזה. (נולד בה'תשל"ג)
אסף חממי – מפקד חטיבת קטיף. נהרג בהגנה על קיבוץ נירים. גופתו נחטפה לעזה. (נולד בה'תשמ"ג)
רועי לוי – מפקד היחידה הרב-ממדית. נהרג בחילופי אש עם מחבלים שחדרו מרצועת עזה בקרב רעים. (נולד בה'תשל"ט)
אלי גינסברג – מפקד יחידת הלוט"ר. נפל בקרב לבלימת הטבח בבארי. (נולד בה'תש"ם)
ענר שפירא – לוחם סיירת הנח"ל שהגן בגופו על שוהים ב"מיגונית המוות" ליד קיבוץ רעים, שם שהו שבעה אנשים שברחו מהטבח בפסטיבל נובה (נולד בה'תשס"א)
כ"ג בתשרי – אלחנן קלמנזון, איש "המוסד" שהוביל את צוותו להגנה על קיבוץ בארי ולחילוץ התושבים. חברי צוותו, שזכו לכינוי "צוות אלחנן", זכו בפרס ישראל לגבורה אזרחית לשנת ה'תשפ"ד. (נולד בה'תשמ"ב)
י"א בחשוון – הרב ברוך מרדכי אזרחי, ראש ישיבת עטרת ישראל וזקן חברי מועצת גדולי התורה של דגל התורה. (נולד בה'תרפ"ט)
י"ח בכסלו – שלמה אבינרי, חוקר בתחום מדעי המדינה והיסטוריון של הפילוסופיה הפוליטית. (נולד בה'תרצ"ג)
כ"ט בכסלו – יצחק בן בשט – מפקד חפ"ק מח"ט גולני (שימש קודם לכן כמפקד חטיבת יפתח). נפל בקרב שג'אעייה. (נולד בה'תש"ם)
כ"א בטבת – צבי זמיר, ראש "המוסד" לשעבר. (נולד בה'תרפ"ה)
ה' בשבט – דרור קשטן, כדורגלן ומאמן כדורגל ישראלי (נולד בה'תש"ה)
ט' בשבט – אמנון רובינשטיין, משפטן, פובליציסט וסופר ישראלי (נולד בה'תרצ"א)
כ"ג בשבט – הרב ברוך ויסבקר, ראש ישיבת בית מתתיהו בבני ברק וחבר מועצת גדולי התורה (נולד בה'תש"א)
כ"ד בשבט – רבי אלתר, מוזיקאי, כוכב ילדים ומלמד חרדי ישראלי (נולד בה'תש"ח)
ג' באדר א' – ליאור פרחי, זמר ישראלי (נולד בה'תשל"א)
ט"ו באדר א' – צ'רלי ביטון, פעיל חברתי ישראלי וחבר הכנסת מטעם חד"ש, ממייסדי הפנתרים השחורים (נולד בה'תש"ז)
י"ט באדר א' – אברהם בייגה שוחט, איש ציבור ישראלי, חבר כנסת ושר אוצר. (נולד בה'תרצ"ו)
ז' בניסן – נעמי פולני, זמרת, רקדנית ובמאית, כלת פרס ישראל. (נולדה בה'תרפ"ז)
ב' באייר – רבי בן ציון רבינוביץ, האדמו"ר מביאלא ובעל ספרי מבשר טוב. (נולד בה'תרצ"ה)
כ"ז באייר – הרב משה קוטלרסקי, רב חסידי ששימש במגוון תפקידים בכירים בחסידות חב"ד
ג' בתמוז – הרב יהודה דרעי, רבה הראשי של באר שבע וחבר מועצת הרבנות הראשית לישראל (נולד בה'תשי"ז)
כ"ז באלול – דן תיכון, יו"ר הכנסת (נולד ב-ה'תרצ"ז)
לוח שנה > מאפייני לוח השנה

שנה מסוג זחג, ובה 383 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "חסרה": שבה חשוון וכסלו בני 29 יום כל אחד
י"ב בחשוון חל ביום שישי ולכן יום הזיכרון ליצחק רבין מוקדם ליום חמישי י"א בחשוון.
י"ג באדר ב' חל בשבת, ולכן תענית אסתר מוקדמת ליום חמישי י"א באדר ב'.
כ"ז בניסן חל ביום ראשון, ולכן יום הזיכרון לשואה ולגבורה נדחה ליום שני כ"ח בניסן (כלל זה הוחל משנת ה'תשנ"ז - 1997).
ד' באייר חל ביום ראשון, ולכן יום הזיכרון לחללי מערכות ישראל נדחה ליום שני ה' באייר ויום העצמאות נדחה ליום שלישי ו' באייר (כלל זה הוחל משנת ה'תשס"ד - 2004).
י' באייר חל בשבת, ולכן יום הרצל נדחה ליום ראשון י"א באייר.
סכין החלומות

| --- | --- |

כריכת אחד מכרכי הספר: אראם (במעיל פחחים ירוק וחרב עם ניצב בצורת ראש זאב), פרין וג'רארד ארגנדה (קצין גהלדני, בשריון) מתחקרים את גלינה קסבן כשמפות מאלדן והסביבה פרושות לפניהם
 מידע כללי
 מאת:  רוברט ג'ורדן
 שפת המקור:  אנגלית
 סוגה:  פנטזיה אפית
 הוצאה
 הוצאה:  ספרי טור, ספרי אורביט 
 תאריך הוצאה:  2005
 מספר עמודים:  סכין החלומות – 423 עגור הזהב – 334
 הוצאה בעברית
 הוצאה:  אופוס
 תאריך:  2006
 תרגום:  בועז וייס
 מהדורות נוספות
 מספר כרכים:  סכין החלומות עגור הזהב
 סדרה
 סדרת ספרים:  כישור הזמן
 ספר קודם:  צמתי הדמדומים
 הספר הבא:  עם בוא הסער
 
סכין החלומות (באנגלית: Knife of Dreams) הוא הספר האחד עשר מתוך סדרת הפנטזיה "מחזור כישור הזמן" מאת רוברט ג'ורדן. בגרסה המתורגמת לעברית, הוא מחולק לשני כרכים: "סכין החלומות" ו"עגור הזהב". בעברית, יצא הספר לאור בהוצאת "אופוס".
בציור הכריכה המקורית רואים את פרין מתחקר את גלינה.
סכין החלומות

גלאד דמודרד מזמין את אמון ולדה לדו-קרב על אשמה שהרג את מורגז טרקנד, מלכת אנדור (שבעצם גולה). הוא מנצח בדו-קרב, הורג את אמון וזוכה בראשות הגלימות הלבנות.
סמיהארג חושפת את עצמה בפני הגבירה הסינצ'נית סורוט, ואומרת לה להרוג את בת 9 הירחים (דודניתה טואון). אחיה ואחיותיה של טואון מתו ב"תאונות", כאמה, וכעת טואון היא המכשול האחרון בפני המלכת סורוט.
סיאן הרימון ופברה טזנובני (אג'ות לבנה ואדומה בהתאמה) חוקרות את תעלומת האג'ה השחורה. ליאן ואגווין הן אסירות של אלאידה, ולאט לאט שאר האאס סדאי במגדל הלבן מתרגלות לעובדה שהאאס סדאי המוזרה היא אכן ליאן שריף, ששותקה מסאידר על ידי האג'ה האדומה חודשים לפני כן. אגווין מורדת לדרגת חניכה ומוצלפת כל יום, אך מסרבת לקבל מרות של אאס סדאי ומקובלות מהמגדל הלבן. לאט לאט היא זוכה בהערכת החניכות. במקרה היא שומעת שאלביארין גם לא מרוצה ממצבה, אבל אגווין מתחמקת בחוכמה מהמלכודות של שומרת הרשומות לשעבר (מבלי לדעת שהיא בעצם מהאג'ה השחורה).
מאט עד לריב בין האאס סדאי ששחרר לבין הסולדאם, ומגלה שבטמין (סולדא'ם סינצ'נית) גילתה את סאידר. ג'ולין מכה בה, אבל מאט הציל את הסולדאם ההמומה והצליף באחות הירוקה עד דמעות, כששאר האאס סדאי לא מסוגלות לעצור בעדו בגלל המדליון. בנוסף חיזוריו אחרי בת תשעת הירחים -טואון מתקדמים והוא מגלה עליה ועל מעמדה פרטים חדשים כגון יכולותיה בהגנה עצמית ומזימת תחבולות.
רנד מנסה להגיע להסכם הפסקת אש עם הסינצ'נים, ושומע שצריך בשביל זה לפגוש את "בת תשעת הירחים". פרין מנסה לשכנע סינצ'נים לעזור לו לשחרר את פייל ופמלייתה. הסינצ'נים חומדים מרט'דאמנות חדשות (נשים שיכולות לתעל- כמו החכמות של השאידו), אבל נרתעים מ"עוצמת האש" של השאידו. פרין לוקח מכתב ממאסמה (שבו כתוב שהמוכ"ז נמצא תחת פיקודה של סורוט וצריך להביא לו מה שצריך), והולך עם טיילין (גנרלית הנס של היחידה הסינצ'נית) לעבר בסיס הסינצ'נים הקרוב. עם זה הם משיגים אספקה תעשייתית של שורש הקלשון, וכמה ראקן (יצורים מעופפים) ודאמנות.
נינאב שולחת את לאן לארצות הגבול לצאת למלחמה בצל והולכת לעבר ארצות הגבול ותובעת מהקצינים להצטרף ללאן תחת דגל עגור הזהב.
בסלידר שתי אחיות מהאג'ה הכחולה נרצחות בעזרת סאידין. אשאמאן מבקרים שם ומגלים שמישהי מתעלת שם את סאידין (החצי הזכרי של המעיין). כשהם מזכירים לאאס סדאי שגם בקרב על שאדאר לוגות אבן (שנהרג באותו קרב) המנוח גילה אישה שמתעלת את סאידין, רומנדה מבינה מיד את הקשר בין שתי הנרצחות לבין דלנה מוסלין, כביכול מהאג'ה האפורה, האחיות יוצאות לתפוס אותה ואת "חאלימה" המשרתת שלה, אבל שתיהן נעלמות כשמבינות שנחשפו (חאלימה היא ארנג'ר הארורה).
אפילוג – זכרו את אמרה הישנה

סורוט מתבשרת, כצפוי לפי הבטחת סמיהארג, שהקיסרית רדהנן מתה. היא מתכננת ניצחון, כשלפתע טואון נכנסת עם סימני אבל, מוקפת במשמרות המוות. סורוט המומה אבל מתאוששת מספיק מהר כדי להתנהג בצביעות מתחסדת, אולם ראשו של זאירד אלבר, מנהיג האספסוף ועושה דברה, מוצג לראווה כהוכחה לבגידתה. סורוט סאבל מרדת' מאבדת את שמה- נאמני טואון חותכים ממנה את בגדיה לקראת מכירתה כ"דאקובל" (שפחה).
קבוצת אאס סדאי מהאג'ה האדומה מבקשות ממאזרים טיים עוצרים מהמגדל השחור. לתדהמתן הוא מסכים מהר, אבל מביע ספק בכך שמישהו מהאשמאן ירצה בכך, ומזכיר את האמרה הישנה: "תנו לאדון הכאוס לשלוט". זה לא מוצא חן בעיניהם.
פיגוע הירי בחומש

| חלק מפיגועי טרור נגד ישראלים בישראל ובשטחים ב-2021 |
| --- | --- |

פעילות צה"ל לאחר הפיגוע
 תאריך:  16 בדצמבר 2021
 מקום:  חומש, שומרון, ישראל
 סוג:  פיגוע ירי
 הרוגים:  1
 פצועים:  2
 מבצע:  הג'יהאד האסלאמי הפלסטיני הג'יהאד האסלאמי הפלסטיני
  (למפת צפון השומרון מוגדלת) חומש(למפת צפון השומרון רגילה) חומש(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום חומש(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום חומש
פיגוע הירי בחומש היה פיגוע ירי שביצעו חוליה של מחבלים פלסטיניים ב-16 בדצמבר 2021, בסמוך לחומש שבצפון השומרון. בפיגוע נרצח יהודה דימנטמן ונפצעו שני ישראלים נוספים, שלושתם תלמידי ישיבת חומש. שלושה ימים לאחר מכן, נלכדו ארבעת המחבלים שהיו מעורבים בפיגוע.
הפיגוע

ב-16 בדצמבר 2021, בסמוך לשעה 19:45, שני מחבלים פלסטיניים פתחו באש ממארב לעבר רכב בו נסעו ארבעה אזרחים ישראליים יהודים, תלמידי הישיבה בחומש. הרכב נפגע מ-15 כדורים. יושבי הרכב יצרו קשר עם כוחות הביטחון, והמשיכו בנסיעה. שלושה מהנוסעים נפצעו, אחד מהם אנוש, יהודה דימנטמן, בן 25 ואב לבן פונה תוך כדי פעולות החייאה לטיפול רפואי בבית החולים בלינסון בפתח תקווה, שם נקבע מותו.
המרדף אחר המחבלים

לאחר הפיגוע החלו כוחות צה"ל ושב"כ במרדף אחר המחבלים בכפרים הסמוכים. מאות לוחמים מגדודי צנחנים, סיירת גולני ויחידת דובדבן, כולל אנשי המילואים שלה, הוקפצו לאוגדת איו"ש. שלושה ימים לאחר מכן, ב-19 בדצמבר, אותרו ונעצרו 4 ערבים על ידי לוחמי ימ"מ וסיירת גולני בכפר סילת אל-חארית'יה שבנפת ג'נין. על פי החשד, שניים מהם הם המחבלים שביצעו את הפיגוע, ושניים סייענים. בנוסף נתפסו שלושה רובים, איתם ביצעו את הפיגוע וכן הוחרם הרכב ששימש אותם.
לאחר הפיגוע

ב-20 בדצמבר צה"ל מיפה את בתי המחבלים שרצחו את יהודה דימנטמן בכפר סילת אל-חארית'יה כצעד מקדים לפני הריסתם. במהלך הפעילות בוצע ירי רב לעבר לוחמי צה"ל שהשיבו באש. לא היו נפגעים לכוחות הביטחון. במקום התפתחה הפרת סדר שבמהלכה עשרות פלסטינים יידו אבנים ומטענים לעבר הכוחות שהגיבו באמצעים לפיזור הפגנות ובירי.
בפברואר, 2022 הגישה הפרקליטות הצבאית כתב אישום כנגד שני המחבלים שביצעו את הפיגוע, וכתב אישום נוסף כנגד קטין שסייע להם.
ב-8 במרץ 2022, כוחות צה"ל ומג"ב הרסו את ביתו של אחד המחבלים, מוחמד ג'ראדאת וכן את הקומה בה התגורר מחבל נוסף, ג'ית ג'ראדאת. במהלך הפעילות התפתחו הפרות סדר אלימות בהשתתפות עשרות מפרי סדר שיידו אבנים, השליכו בקבוקי תבערה, מטענים ורימונים מאולתרים ואף מחבלים חמושים ירו לעבר הכוחות. הלוחמים השיבו באש ובאמצעים לפיזור הפגנות.
ב-7 במאי 2022 הרס צה"ל את הקומה שבה התגורר אחד מהחבלים, עמר ג'ראדאת. במהלך פעילות הכוחות התפתחו מספר הפרות סדר במוקדים שונים, במהלכן חשודים יידו אבנים וזרקו בקבוקי תבערה לעבר הכוחות. כמו כן, נשמע ירי במרחב. כוחות הביטחון הגיבו בירי רוגר. לא היו נפגעים לכוחות הביטחון.
תגובות לפיגוע

גורמי ימין מהאופוזיציה והקואליציה טענו כי דבריו של השר עמר בר-לב לתת-מזכירת המדינה של ארצות הברית בדבר אלימות מתנחלים הם שנתנו רוח גבית והובילו לפיגוע. חלקם קראו לשר להתפטר. בהמשך, ארצות הברית גינתה את הפיגוע. לעומתם, הפובליציסט גדעון לוי כתב "החטא הוא חומש, הריגתו של יהודה דימנטמן היא עונשו".
בחמאס ברכו על הפיגוע, ובג'יהאד האסלאמי לקחו עליו אחריות.
בינואר 2022 כינה סגן השר יאיר גולן את תושבי מאחז חומש שהשחיתו מצבות בכפר פלסטיני "תתי-אדם", וטען כי הם השחיתו מצבות בכפר פלסטיני. על אמירה זו ספג גולן ביקורות רבות, גם מקרב חבריו לממשלה. מאוחר יותר הגדיר גולן את ההתבטאות כ'לא מוצלחת'.
תגובות לפיגוע > גבעת נופי יהודה

למחרת הפיגוע תנועת נחלה הקימה לזכרו את גבעת 'נופי יהודה', בשטח אדמות מדינה בסמוך לקריית ארבע. כשעה לפני כניסת השבת הגיעו חיילים ופינו את המאחז. חבר הכנסת איתמר בן גביר התבצר באחד הבתים.
היום שהיה

| --- | --- |
סמל התוכנית
סמל התוכנית
 סוגה:  אקטואליה
 יוצרים:  ערוץ עשר וגיא זהר
 מנחים:  טל ברמן (16 בינואר 2019 –)   גיא זהר (8 ביוני 2003 – 14 בינואר 2019)     מנחים מחליפים:  טל שורר   עומר ירדני   אורי קוואל   מנחים מחליפים בעבר:   מירי מיכאלי   חן ליברמן   רומי נוימרק   נסלי ברדה   טלי מורנו   ענת גורן   אריק וייס   ליאור קינן   נריה קראוס  ליאת פלדמן
 משתתפים:  כתבי ופרשני "חדשות 13"
 ארץ מקור:  ישראל ישראל
 שפות:  עברית
 מספר פרקים:  4,050 
 הפקה
 מפיק:  גלעד שיאון (2019-) עמיחי לבנה (2018-2003)
 חברת הפקה:  חדשות 13
 עורכים:  סטיב ברגרט (2024-) ערן בר-און (2020-2019) זאב חספר (2003–2019)
 אתר צילומים:  אולפני "חדשות 13", גבעתיים (2003–2020) אולפני "רשת", רמת החייל, תל אביב (2020–)
 מוזיקה:  עירד אישל
 אורך פרק:  20-25 דקות
 שידור
 רשת שידור:  ערוץ עשר (2003–2019) רשת 13 (2019–)
 פורמט (תמונה):  4:3 (2003-2016)  16:9 (2016-2017) HDTV (נובמבר 2017 ואילך)
 תקופת שידור מקורית:  8 ביוני 2003 – הווה
 קישורים חיצוניים
 האתר הרשמי
 
סמליל התוכנית ששימש מ-2010 ועד לשינוי ה"אריזה הגרפית" שלה באמצע 2018
סמלילה הראשון של התוכנית
היום שהיה היא תוכנית אקטואליה יומית ישראלית המשודרת ברשת 13, ששידורה החל בערוץ עשר ביוני 2003. התוכנית משובצת בסוף שעות הפריים-טיים (בדרך כלל, החל מסביבות השעה 23:00). התוכנית מועברת בשידור חי, מגישה הראשי הוא טל ברמן אך לעיתים מגישים אותה גם עומר ירדני, אריק וויס, אורי קוואל ועוד.
החל מיומה הראשון של התוכנית ועד למיזוג רשת וערוץ עשר ב-16 בינואר 2019, המגיש הקבוע שלה היה איש הרדיו והתקשורת גיא זהר, כשבימי חמישי הוחלף בידי אריק וייס או חן ליברמן.